En 27-årig mand fra Hirtshals gav den gas på lånemarkedet tilbage i september-oktober 2019. Det er ikke ulovligt, men desværre for manden mener politiet, at det ikke er foregået helt efter bogen, da manden søgte om lån for over en halv million kroner. Sagen er nemlig ifølge anklageskriftet i sagen, at manden i låneansøgningerne oplyste, at han havde en god, solid indkomst. Reelt var han på kontanthjælp og ude af stand til nogensinde at betale lånene tilbage, og derfor er han nu tiltalt for bedrageri. I løbet af de september og oktober 2019 søgte manden om otte lån på henholdsvis 154.500 kroner, 17.325 kroner, 50.000 kroner, 75.000,00 kroner, 74.900 kroner, 68.000 kroner, 68.000 kroner og 130.000 kroner. Det var ikke det hele, der kom til udbetaling, men manden fik ifølge politiets oplysninger i alt 565.900 kroner ind på sin konto i forbindelse med bedrageriet. Falske oplysninger i skattemappe Det fremgår af sagen, at politiet mener, at de mange låneansøgninger muligvis blev lavet i samarbejde med andre, som politiet dog ikke ved, hvem er. Det fremgår også af sagen, at bedrageriet var mere avanceret end som så, eftersom falske oplysninger om mandens indkomstforhold tilsyneladende var at finde i hans skattemappe, hvilket var med til at snyde långiverne til at åbne for kassen. Hvad manden selv forklarer om de mange lån, ventes at komme frem som noget af det første, når sagen efter planen skal for Retten i Hjørring tirsdag.

Opsummering:
En mand var meget dårligere stillet økonomisk, end han lod låneudbydere vide. Derfor skal han nu for retten.